<classify> WANAFUNZI 124 wa shule za msingi na sekondari walipata ujauzito katika wilaya ya Chamwino kwa kipindi cha miaka mitatu kuanzia mwaka 2016 hadi 2018.Ofisa Elimu Wilaya ya Chamwino, David Mwamalasi amesema katika kipindi cha miaka mitatu 2016- 2018, wanafunzi 64 wa sekondari walikatisha masomo kutokana na kupata ujauzito.Pia jumla ya wanafunzi 60 wa shule za msingi katika wilaya ya Chamwino, walipata mimba kwa kipindi cha Januari 2017 hadi Oktoba 2018. Mwamalasi alisema mwaka 2016 pekee wanafunzi 38 walikatisha masomo kutokana na ujauzito.Kati yao wanafunzi wa kidato cha nne walikuwa 15, kidato cha tatu wa nane, kidato cha pili 12 na kidato cha kwanza watatu. Pia mwaka 2017 wanafunzi 15 walikatisha masomo kutokana na ujauzito na mwaka 2018 wanafunzi 11 walikatisha masomo.Mwamalasi anasema kuna sababu nyingi za kuwapo kwa mimba za utotoni, lakini kubwa ni umaskini na utamaduni.Amesema sababu kubwa za mimba hizo ni kutokana na baadhi ya shule kuwa mbali na makazi ya raia.Ametoa mfano kuwa katika ukanda wa Manda, Mpwayungu, Huzi, Itiso na Segara, watoto wanatoka wastani wa kilomita nane hadi 15 kwa kutembea kwa miguu kwenda na kurudi shuleni.Amesema sasa juhudi zinaelekezwa kwenye ujenzi wa mabweni ili kuweza kukabiliana na changamoto hiyo.Ofisa Elimu Vielelezo ambaye ni Mratibu wa Afya Shuleni, Annamaria Kidunda alisema wanafunzi 60 wa shule za msingi, walipata mimba katika kipindi cha miaka miwili 2017- 2018.Alisema katika mazingira ya vijijini, chanzo kikubwa cha matatizo ya mabinti wa kike ni kushindwa kwa wazazi kuwasaidia ili waweze kujitambua na kufuatilia malengo yao. Ofisa Maendeleo Jamii katika Wilaya ya Chamwino, Sophia Swai alisema baadhi ya maeneo watoto wanatembea kilomita 15 kufika shuleni. Lakini, alisema kama kutakuwa na shule shikizi, watakuwa na nafasi ya kusaidia watoto wasiwe na mawazo ya kufanya ujinga kurahisisha maisha. Alitaja maeneo ya Mseche na Wezaa yaliyopo Mlowa Bwawani, kuwa vitongoji hivyo viko mbali na shule, yaani umbali takriban kilomita 15 kutoka shuleni. Alisema maeneo hayo wanafunzi hawasomi kabisa. Mbunge wa Mtera, Livingstone Lisinde alisema takwimu za mimba katika wilaya hiyo ni za kusikitisha. Tunataka vijana waache watoto wasome ili wapate elimu itakayowasaidia kwenye maisha yao, alisema. Alisema wasichana wengi wanaopata mimba, wamekuwa hawawataji waliowapa mimba hizo na hivyo kufanya tatizo hilo kuendelea kuwepo katika jamii.  <topic>: KITAIFA 